Il-Gvern Ukren ħareġ mandat ta’ arrest għall-President Viktor Yanukovych. Il-Ministru għall-Intern proviżorju Arsen Avakov qal fuq Facebook li nfetaħ każ kriminali kontra Yanukovych u uffiċjali oħra għall-qtil tal-massa –  “ċittadini paċifiċi”. Il-membri parlamentari Ukreni nhar is-Sibt ivvutaw biex ineħħu lil Yanukovych mis-setgħa wara ġimgħat ta’ irvellijiet wara li huwa ma ffirmax ftehim ta’ assoċjazzjoni mal-Unjoni Ewropea u minflok iffirma trattat mar-Russja. Azakov qal li lil Yanukovych rawħ f’Balaklava, fil-Krimea il-bieraħ iżda issa ma jafux fejn hu. Jingħad li qabel ma telaq minn Balaklava, huwa qal lill-membri tas-sigurtà li kienu miegħu li jistgħu jitilquh waħdu u jmorru. Sadanittant, illum mistennija fi Kyiv il-kap tad-diplomazija tal-UE, Catherine Ashton, għal jumejn ta’ taħdidiet mal-mexxejja l-ġodda proviżjorji tal-pajjiż. Kyiv Post tikkwita lill-President tal-Kumitat tal-Żparlament dwar l-Affarijiet barranin Elmar Brok li l-UE lesta tagħti lill-Ukrajna €20 biljun biex tgħina twettaq ir-riformi li hemm bżonn. Il-biżgħa li l-Ukrajna tista’ tinqasam fi tnejn – parti mill-pajjiż tkun kontrollata minn dawk favur integrazzjoni Ewropea u oħra favur rabtitet aktar mill-qrib mar-Russja – qed twassal għal attività politika liema bħalha fil-punent. Kemm Ashton, kif ukoll il-Kanċillier Angela Merkel tal-Ġermanja, il-President François Hollande ta’ Franza u l-konsulent Amerikan dwar is-Sigurtà Nazzjonali Susan Rice, separatament kollha enfasizzaw il-bieraħ li l-Ukreni għandhom jaħdmu għal soluzzjoni politika li tiggarantixxi l-għaqda. Ir-Russja jingħad li hija rrabjata għall-mod kif qed jiżviluppaw l-affarijiet, l-aktar fid-dawl tad-dikjarazzjoni tal-president proviżorju l-ġdid, Oleksandr Turchynov (fuq), qal f’diskors fuq it-televiżjoni li l-ewwel prijorità se tkun li l-pajjiż jerġa’ lura għat-triq tal-integrazzjoni mal-Unjoni Ewropea. Huwa qal li lest għad-djalogu mar-Russja kemm-il darba r-Russi jirrispettaw dak li sejjaħ “l-għażla Ewropea tal-Ukreni”. B’reazzjoni, il-gvern Russu qal lill-ambaxxatur tiegħu fi Kyiv biex imur lura Moska għal konsultazzjonijiet wara dak li sejjaħ “il-qagħda li qed tmur lura fl-Ukrajna”. Il-Ministru għall-Affarijiet Barranin Russu, Sergei Lavroff , reġa’ xela lill-Ukreni li marru lura mill-ftehim li ffirmaw nhar il-Ġimgħa. L-Amerikani qalu li l-azzjonijiet tal-Parlament Ukren huma leġittmi u wissew lir-Russi biex ma jippruvawx jintervenu fl-Ukrajna militarment.